Wol mich wol mich wol mich· des dc ich da han fvnden (Mit originalen Lettern)
Wol mich wol mich wol mich· des dc ich da han fvnden·
vf der erde ein himelrich·
da von iſt mir al min trurē gar v̾ſwundē·
nie niht wart ſo wunnēklich·
da iſt genadē alſo vil·
dc ich dar mit dienſt iemer w̾ben wil·

Miner frowē tvgenderiches h̾ze ich meine·
dc iſt ſo gar wandels fri·
vn̄ fúr war ſo rehte luterlichē reine·
dc im niht wont wan tvgēde bi·
ſeldē hoꝛt dar inne lit·
da iſt manger froͤide hohgezit·

Wiblich zuht vn̄ wiplich guͤte ſint dar inne·
kúſche trúwe ſtetekeit·
dar zv̊ wolgemv̊tes w̾deſ wibes ſinne·
an dc h̾ze hat geleit·
got ſo mīneklichē lip·
dc man ſi vō warheit nennet wiplich wib·

Ia mv̊s iemer mich vō ſchuldē wol belāgen·
in dc reine himelrich·
ſit dc ſelbe ſvͤſſe himelrich bevangē·
hat ein lip ſo mīnenklich·
der nie wāndelmal gewā·
er iſt kúſche ſchoͤne gv̊t lieplich getā·

Hie niht wart ſo lieplich ſchoͤne ī minē ǒgen·
als ir minneklicher lip·
ſi iſt mir in dem h̾zen iemer ſvnder lǒgen·
lieb̾ vil dāne ellú wib·
ſi mac mir gelonē wol·
da vō dien ich ir mit trúwē als ich ſol·

Si iſt des h̾zen vn̄ des libes min gewaltig·
darzv̊ alles des ich han·
ſo iſt min trúwe gegē ir alſo manicvaltig·
dc ich ir bas gv̊tes gan·
dāne mir  ſelben daſt alſo·
mich tůt ir gv̊t geberde ofte fro·

Schowet wi der huſe an der tůnǒwe grūde·
lebt des troꝛes ſuͤſſe gar·
alſo lebe ich wol des luftes vō ir mvnde·
endelichē miniv iar·
an ir ſtat minr froͤidē lebē·
des hat ſi mir mit ir guͤte wund̾ geben·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse